钦定古今图书集成/明伦汇编/氏族典/第232卷 > 杨爵
## 钦定古今图书集成/明伦汇编/氏族典/第232卷 > 杨爵

按《明外史杨爵传》：“爵字伯珍，富平人。以学行名。举嘉
靖八年进士，授行人，擢御史。以母老乞归养，母丧庐
墓。服阕，起故官。二十年元日微雪，大学士夏言、尚书
严嵩、侍郎温仁和等作颂称贺。爵抚膺太息，上疏极
谏。帝好祥瑞，恶言者。爵疏诋符瑞，且词过切直。帝震
怒，立下诏狱。逾年，工部员外郎刘魁，再逾年，给事中”
周怡皆以言事同系，历五年不释。至二十四年八月，
有神降于乩，帝感其言，立出三人狱。未逾月，尚书熊
浃疏言乩仙之妄。帝怒曰：“我固知释爵，诸妄言归过
者纷至矣。”复令东厂追执之。比三人至，复同系镇抚
狱。二十六年十一月，大高元殿灾。帝祷于露台，火光
中若有呼“三人忠臣”者，遂传诏急释之。家居二年卒。
隆庆初，复官。万历中，赐谥《忠介》。